Kulungiselelwa Isikhumbuzo Sama Zipra Abhubhe Empini leZimbabwe
Isikhumbuzo lesi siqhutshwa ngaphansi kwesihloko esithi, 'Commemorating the Sacrifices of the Unsung Heroes: Truth: Our Tool, Our Pride.'
BULAWAYO — Amalungiselelo okukhumbula abalwa impi benkululeko yeZimbabwe asefike esibangeni esiphezulu elizweni kodwa inhlanganiso yeIbhetshu LikaZulu imanyene labalweli benkululeko beZPRA Freedom Fighter, sebethe bavumelana ukukhumbula amaqhawe alwela ilizwe kodwa uhulumende wabancitsha inhlonipho yobuqhawe abalele emathuneni kazulu mathupha eLady Stanley Cemetery koBulawayo. IZimbabwe iphakathi kobushishi bokulungiselela ilanga lokukhumbula amaqhawe alwela ilizwe alele kundawo ezehlukeneyo umhlaba jikelele behluthuna umbuso kwabamhlophe abasebewuthumbile. Phakathi kwawo wonke amaqhawe asakhothamayo alwela ilizwe, akhona afa ilizwe lingakathathwa lalapho selithethwe kodwa uhulumende wabangcitsha inhlonipho yobuqhawe kabalalanga emathuneni amaqhawe aziwayo kodwa bangcwatshwa endaweni ezehlukeneyo. Isikhumbuzo lesi siqhutshwa ngaphansi kwendikimba esithi, 'Commemorating the Sacrifices of the Unsung Heroes: Truth: Our Tool, Our Pride.' Umabhalane weIbhetshu Likazulu, uMnu. Mbuso Fuzwayo uthe umcimbi wabo uyoqala emathuneni eLady Stanley Cemetery koBulawayo ekuseni ngehola lesificamunwe munye uyephelela eStanley Square eMakokoba. Uthe uNcwabakazi 14 lilanga elikhulu kibo ngoba bayabe bekhumbula amaqhawe alwela ilizwe ngakho abantu baze ngobunengi. Ilunga leZAPU elalwa impi likuviyo lebutho leZPRA, uMnu. Cetshwayo Sithole, uthe kulilanga eliqakathekileyo lokukhumbula imiqondo lenjongo yokulwela ilizwe ethi bafuna ukutshiya ilifa kwabasakhulayo. Uthe NgoMvulo bazakhumbuzana ngenjongo yabo yokukhulula ilizwe njalo betshengisela ukuba basakhona abaphilayo bavuselele injongo yabo bebambene njengemuli. Ibhetshu likaZulu lebutho leZPRA basungule uhlelo lokukhumbula lawo maqhawe inengi lawo alele eLady Stanley Cemetery KoBulawayo, abalisa uLookout Masuku, uSwazini Ndlovu, Richard Dube, Masala Sibanda, Charles Grey, Rueben Dingani, Luke Mhlanga, Amos Patrick Ngwenya, Welshman Mabhena Isaac Nyathi ,Grey Bango, Abel Siwela, Solomon Tshuma lo Philimon Mabuza. Emathuneni ePelandaba kulele uLazarus Nkala, Shelton Ngcebetsha, Mhlongelwa Ndlovu, Samuel Ndebele, Jini Ntutha, kuthi uBrigadier General Sigoge wathi atshiswe umlotha wakhe uyelahlelwa kumfula uZambezi labanye abehlukeneyo abalele endaweni ezehlukeneyo ababalisa uThenjiwe Lesabe.